அவரது கோகிலா படத்தை அன்றைய காலத்தின் அதிர்வு எனலாம்.தமிழில் அவர் இயக்கிய மூடுபனி சைக்கோ என்னும் கதையின் லேசான தழுவல் என்பவர்களும் அதனை மறுப்பவர்களுமாகத் தொடங்கியது.வேலை இல்லாப் பட்டதாரிகளின் ஷேவிங் செய்யாத சோகப் பாத்திரங்களுக்கு மத்தியில் தனது நாயகனை வேறோருவனாக்கி நம்மிடம் அனுப்பி வைத்தவர் பாலுமகேந்திரா.மூடுபனியின் நாயகனாக நடித்திருக்கும் நடிகர் பிரதாப் ஏற்ற பாத்திரம் அத்தகையது.தனிமையில் உழலும் செல்வந்தனின் மனச்சிதைவு.அதன் பின்னணியில் அவனுக்குப் பெண்கள் மீது ஏற்படும் தொடர்வெறுப்பு அதற்கு இணையாக அம்மா என்னும் ஒரு மனுஷியை வழிபாட்டுக்குரியவளாக மரணமற்றவளாக மாற்றிக்கொள்ளும் பிறழ்வு என்று அந்தக் காலகட்டம் முற்றிலும் அறியாத ஒருவனைக் கதைப்படுத்தியிருப்பார் பாலு.